Onwaarhede oor Marikana pla | Netwerk24
Onwaarhede oor Marikana pla
Elke jaar, wanneer die Marikana-skietvoorval op 16 Augustus herdenk word, word die polisie onder die soeklig geplaas.
Beskuldigings wissel van onbeholpenheid tot wreedheid sonder om die omstandighede in ag te neem waaronder die polisie op daardie ongelukkige dag in 2012 moes optree. Die voorval word altyd beskryf as 'n "slagting" en daarmee het ek 'n probleem. Ja, dit is 'n tragedie wat nooit goedgepraat kan word nie sonder om die polisie in die beskuldigdebank te plaas. Die polisie moes daardie dag binne sekondes besluit en optree in 'n poging om duisende veglustige, aanstormende mense te stuit. Slegs 'n paar dae voor hierdie gebeurtenis is twee polisiebeamptes en 'n veiligheidswag deur oproerige mynwerkers vermoor.
Die Farlam-kommissie het maande tyd gehad om die optrede van die polisie te ondersoek. Vele tekortkominge is in die polisie se optrede geïdentifiseer, dog nie eens die kommissie kon bevind dat die polisie nie in lewensgevaar verkeer het nie. Ek wil nie dink aan die gevolge indien hierdie oproerige mense die oorhand oor die polisie gekry het nie. Ironies genoeg het ons pas gesien hoe 'n tandelose polisiediens in Julie vanjaar moes staan en toekyk hoe die land verwoes word.